ຄົບຮອບ 1 ປີ ທີ່ນໍ້າມັນຮົ່ວ ໃນອ່າວເມັກຊິໂກ
ປະຊາຄົມສະຫະລັດ ໃນແຄມອ່າວເມັກຊິໂກ ລະລຶກເຖິງວັນຄົບຮອບ 1 ປີ ນໍ້າມັນຮົ່ວໄຫລ ໃນອ່າວດັ່ງກ່າວ.
ພວກປະຊາຄົມຕ່າງໆທີ່ຕັ້ງຢູ່ເລາະຕາມແຄມຝັ່ງທະເລຂອງ ອ່າວເມັກຊິ ໂກໃນສະຫະລັດຄາດວ່າຈະພາກັນລະລຶກເຖິງ ວັນຂີດໝາຍຄົບຮອບ 1 ປີຂອງການລະເບີດຂຶ້ນໃນຖານ ເຈາະບໍ່ນໍ້າມັນທີ່ເປັນໄພຫາຍະນະໃນອ່າວເມັກຊິໂກໃນວັນ ພຸດມື້ນີ້ໂດຍຈະພາໂຮມຊຸມນຸມກັນທີ່ເພ່ງເລັງໃສ່ການມີສະ ຕິລະວັງໂຕດ້ານສິ່ງແວດລ້ອມ ການລະເບີດຂຶ້ນ ໃນຖານເຈາະບໍ່ນໍ້າມັນ Deepwater Horizon ໃນວັນທີ 20 ເດືອນເມສາປີ 2010 ໄດ້ເຮັດ ໃຫ້ປະຊາຊົນເສຍຊີວິດໄປ11 ຄົນແລະພາໃຫ້ນໍ້າມັນຮົ່ວ ໄຫລຢູ່ນອກຝັ່ງທະເລຄັ້ງຮ້າຍແຮງທີ່ສຸດໃນປະວັດສາດສະຫະລັດ ນໍ້າມັນໃນບໍ່ໃຕ້ພື້ນທະເລໄດ້ຮົ່ວໄຫລຂຶ້ນມາຢູ່ຕາມໜ້ານໍ້າເປັນເວລາ 85 ມື້ ກ່ອນຈະຖືກອຸດຕັນໄວ້ໄດ້ໃນເດືອນກໍລະ ກົດປີແລ້ວນີ້ ປະຊາຊົນໃນຂົງເຂດດັ່ງກ່າວເວົ້າວ່າ ຂີ້ຊາຍແລະດິນໃນເຂດແຄມຝັ່ງທະເລຍັງມີເສດເຫລືອຂອງນໍ້າມັນປົນຢູ່ແລະມີກິ່ນຄືກັບກິ່ນນໍ້າມັນເຊື້ອໄຟ ພວກນໍ້າມັນທີ່ເປັນກ້ອນກໍຍັງເຫັນຟູຢູ່ຕາມໜ້ານໍ້ານັ້ນຢູ່ ບັນດານັກຊ່ຽວຊານ ກ່າວວ່າ ຄວາມເສຍຫາຍຂັ້ນຕົ້ນນັ້ນ ບໍ່ປາກົດວ່າຮ້າຍແຮງເທົ່າກັບພວກຜູ້ຄົນທີ່ພາກັນຢ້ານກົວໄວ້ກ່ອນນັ້ນ ແລະມັນຈະໃຊ້ເວລາຕື່ມອີກຫລາຍປີ ກ່ອນພວກຜູ້ຄົນຈະຮູ້ຈັກຜົນກະທົບໂດຍເຕັມຂອງນໍ້າມັນຮົ່ວໄຫລນີ້ຕໍ່ສະພາບແວດລ້ອມ ຄວາມເສຍຫາຍຕໍ່ວົງການອຸດສາຫະກໍາໃນຂົງເຂດແມ່ນເຫັນຢ່າງຈະແຈ້ງແລ້ວ ໃນຂະນະທີ່ການທ່ອງທ່ຽວໃນຂົງເຂດໄດ້ເລີ້ມດີຂຶ້ນນັບແຕ່ປີແລ້ວນີ້ເປັນຕົ້ນມາ ແຕ່ພວກຊາວປະມົງກ່າວວ່າທຸລະກິດຂອງເຂົາເຈົ້າຍັງບໍ່ທັນຟື້ນໂຕຄືນເທື່ອ